Diari Oficial de la Generalitat Valenciana


Sumari del DOGV 5067, del 09-08-2005 (2005/9372)

ORDE de 20 de juliol de 2005, de la Conselleria de Sanitat, per la qual es convoquen beques per al desenvolupament de programes d'investigació en matèria sanitària, per a l'any 2005.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   5067

Data del DOGV
:   09-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9372


Data del document
:   20-07-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * suport econòmic
    * assignació per estudis
    * ajuda pública
    * professió sanitària
    * investigació mèdica

ORDE de 20 de juliol de 2005, de la Conselleria de Sanitat, per la qual es convoquen beques per al desenvolupament de programes d'investigació en matèria sanitària, per a l'any 2005. [2005/9372]
  
La Conselleria de Sanitat, a través de la Direcció General d'Ordenació, Avaluació i Investigació Sanitària, convoca beques per a finançar el desenvolupament de projectes d'investigació sanitària per a l'any 2005.
  
La Conselleria de Sanitat està interessada a impulsar la investigació en matèria sanitària, atés que la investigació és un factor estratègic en el desenvolupament i millora de l'assistència sanitària als ciutadans, contribuïx a augmentar la qualitat de les prestacions i, amb això, el benefici social per a la població. En l'àmbit de la Conselleria de Sanitat, la Direcció General d'Ordenació, Avaluació i Investigació Sanitària té entre les seues competències dinamitzar, potenciar i coordinar l'activitat investigadora.
  
Per tot això, i fent ús de les facultats que em conferix l'article 35 de la Llei 5/1983, de 30 de desembre, de Govern Valencià, segons que establix la Llei 38/2003, de 17 de novembre, General de Subvencions, i el Decret 26/2005, de 4 de febrer, pel qual s'aprova el Reglament Orgànic i Funcional de la Conselleria de Sanitat,
  
ORDENE
  
Article 1. Objectiu i àmbit de les ajudes
  
La present orde té com a objecte establir les bases reguladores i convocar, per a l'any 2005, en règim de concurrència competitiva, beques per a la realització de projectes d'investigació sanitària.
  
Article 2. Finançament
  
Les beques que regula esta orde es finançaran a càrrec dels Pressupostos de la Generalitat Valenciana per a 2005, aplicació pressupostària 47.56.55.0136, programa econòmic 411.50, capítol IV, codi de línia T5846000, per un import de dos-cents mil (200.000) euros.
  
Article 3. Beneficiaris
  
Podran sol·licitar les ajudes a projectes d'investigació, com a investigadors responsables de la seua execució cientificotècnica, les persones físiques, professionals de la salut, amb capacitat investigadora i integrades en la plantilla de les institucions sanitàries, centres i servicis dependents de la Conselleria de Sanitat, i de les Universitats, organismes públics d'investigació o altres entitats públiques o privades que no tinguen finalitat lucrativa, radicades en tots els casos a la Comunitat Valenciana.
  
Article 4. Objecte de la investigació.
  
El projecte d'investigació ha de versar sobre aquells problemes o necessitats de salut de la població que es consideren prioritaris, com ara el càncer, patologia cardiovascular, malalties del metabolisme, patologia neurodegenerativa, malalties rares i altres d'elevada prevalença en el nostre àmbit.
  
Article 5. Sol·licitud i documentació
  
Les sol·licituds hauran de presentar-se segons consta en l'annex I, i hauran de ser subscrites per l'investigador principal que es responsabilitzarà de l'execució del projecte. En la sol·licitud figurarà el nom de l'investigador, el seu lloc, centre de treball i adreça a efectes de notificacions, i anirà acompanyada de la documentació que a continuació es detalla:
  
a) Fotocòpia del document nacional d'identitat de l'investigador principal.
  
b) Autorització de la direcció del centre de treball, en la qual s'avalue la viabilitat i oportunitat de la realització del projecte sol·licitat.
  
c) Declaració responsable d'altres ajudes concedides per al mateix projecte que es presenta.
  
d) Declaració responsable de no estar sotmés en les prohibicions per a obtindre la condició de beneficiari, segons l'article 13 de la Llei 38/2003, de 17 de novembre, General de Subvencions.
  
e) Justificació de trobar-se al corrent de les obligacions fiscals estatals i autonòmiques, i de la seguretat social si és el cas.
  
f) Currículum vitae del sol·licitant (annex II)
  
g) Fotocòpia del certificat acadèmic personal detallat del sol·licitant, en el qual figure la titulació, les qualificacions obtingudes, la data d'obtenció de les qualificacions i el nombre de convocatòries.
  
h) Memòria del projecte d'investigació per al qual se sol·licita l'ajuda (annex III).
  
Les sol·licituds, junt amb la documentació que les acompanya, es dirigiran a l'Oficina d'Investigació Sanitària de la Direcció General d'Ordenació, Avaluació i Investigació Sanitària, Conselleria de Sanitat, c/ del misser Mascó, 31, València 46392, en el Registre General de la Conselleria de Sanitat o per qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999.
  
El termini de presentació de sol·licituds començarà l'endemà de la publicació en el DOGV i finalitzarà el 20 de setembre de 2005.
  
Article 6. Instrucció del procediment.
  
1. Rebudes les sol·licituds, es procedirà a estudiar-les i de la documentació que haja d'acompanyar-les. En el termini màxim de 10 dies hàbils comptats a partir del dia següent al de finalització del termini per a presentar les sol·licituds, la Comissió Avaluadora publicarà en el tauler d'anuncis de la seu central de la Conselleria de Sanitat (carrer del misser Mascó, 31, València 46133) la relació provisional de sol·licituds admeses i excloses amb indicació de les causes d'exclusió.
  
2. En la mateixa relació provisional s'especificarà el termini, no superior a 10 dies hàbils, perquè els interessats, les sol·licituds dels quals hagen sigut excloses, esmenen la falta o acompanyen els documents necessaris, amb advertència que, si no ho feren, se'ls tindrà per desistits en la seua sol·licitud, de conformitat amb el que disposa l'article 71 de la Llei 30/1992 de Règim Jurídic de les Administracions Públiques i del Procediment Administratiu Comú, prèvia resolució en què es declare esta circumstància amb indicació dels fets produïts i les normes aplicables.
  
3. Acabat el termini per a esmenar els errors detectats, es publicarà en el mateix tauler d'anuncis la relació definitiva de sol·licituds admeses i excloses.
  
4. L'avaluació i selecció de les sol·licituds es realitzarà tenint en compte, exclusivament, la documentació aportada en la sol·licitud.
  
5. En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de les ajudes, es podrà demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 7. Naturalesa i quantia de les ajudes
  
Les ajudes previstes en la present convocatòria es destinaran a cobrir les despeses següents, sempre que estiguen directament relacionades amb la realització del projecte i estiguen ben especificades en la sol·licitud:
  
a) Despeses d'adquisició de béns i contractació de servicis, que inclouran les compres de material fungible i la resta de despeses complementàries, ben justificades, necessàries per al bon desenvolupament del projecte, com ara material bibliogràfic i contractació de servicis externs.
  
b) Despeses d'assistència a congressos relacionades amb el projecte d'investigació. S'haurà de consignar el lloc, duració i interés per al projecte.
  
Una vegada finalitzat el projecte, el material bibliogràfic (llibres, revistes, material gràfic) adquirit a càrrec de les ajudes concedides quedarà a disposició dels fons de la biblioteca del centre.
  
Article 8. Òrgans competents per a la instrucció i resolució del procediment de concessió.
  
L'òrgan instructor del procediment de concessió de les ajudes està representat per l'Oficina d'Investigació Sanitària de la Conselleria de Sanitat, a què correspon la realització de tots els actes d'instrucció necessaris per a la resolució del procediment.
  
La comissió avaluadora, responsable de la valoració dels projectes i l'emissió del corresponent informe, estarà composta per:
  
- La directora general d'Ordenació, Avaluació i Investigació Sanitària, que actuarà com a president.
  
- El cap de l'Oficina d'Investigació Sanitària, que actuarà com a secretària de la comissió avaluadora.
  
- El director general d'Assistència Sanitària o la persona que hi delegue.
  
- Un representant de la Direcció General d'Ordenació, Avaluació i Investigació Sanitària.
  
- Un professional del sistema sanitari públic valencià de reconegut prestigi en investigació sanitària.
  
La comissió avaluadora tindrà facultats per a resoldre tots els dubtes que pogueren sorgir en la interpretació de les bases, així com la possibilitat d'entrevistar els sol·licitants si ho estima oportú.
  
La comissió podrà disposar la constitució de subcomissions especialitzades, tan sols a l'efecte de col·laborar en la valoració dels projectes presentats.
  
Article 9. Selecció de projectes.
  
La comissió avaluadora valorarà els projectes segons els següents criteris de selecció:
  
1. Qualitat cientificotècnica del projecte d'investigació presentat.
  
2. Rellevància, en relació als aspectes següents:
  
a) relació de l'objecte d'investigació amb les prioritats de salut a la Comunitat Valenciana.
  
b) impacte potencial sobre la millora de l'atenció sanitària a la Comunitat Valenciana.
  
3. Caràcter multicèntric i multidisciplinari del projecte.
  
4. Adequació dels recursos previstos als objectius que es proposen.
  
5. Currículum acadèmic i investigador del sol·licitant.
  
Article 10. Acceptació de l'ajuda.
  
L'Oficina d'Investigació Sanitària notificarà, a cada un dels interessats que hagen sigut proposats com a beneficiaris, la proposta perquè, en el termini de 15 dies naturals a comptar des de la data en què la reba, comunique la seua acceptació, amb el vistiplau del responsable del centre de treball, acompanyat de la documentació complementària que si és el cas li siga requerida. Cas de no rebre contestació en tal termini, s'entendrà que renuncia a l'ajuda.
  
Article 11. Resolució.
  
El procediment serà resolt pel conseller de Sanitat, a proposta de l'òrgan instructor i d'acord amb l'informe de la comissió avaluadora, mitjançant una resolució que serà publicada en el Diari Oficial de la Generalitat Valenciana, en el termini màxim de 3 mesos des de la data de finalització del termini de presentació de sol·licituds.
  
Si no hi ha resolució expressa en el termini establit s'entendran desestimades, sense perjuí del que es dispose quan es dicte la corresponent resolució.
  
Article 12. Finançament i forma de pagament.
  
Les ajudes podran finançar totalment o parcialment el pressupost presentat per a l'execució del projecte, però es referiran sempre a despeses de funcionament. La quantia de les ajudes es determinarà en cada cas en funció dels interessos de l'avaluació establida en esta orde.
  
En el supòsit que la beca fóra concedida a un investigador d'un centre dependent de la Conselleria de Sanitat, el pagament de les subvencions que regula esta orde podrà efectuar-se d'una sola vegada, i es lliurarà a favor de la institució on preste els seus servicis l'investigador principal, i el centre es compromet a la gestió dels fons i a la realització de les contractacions que si és el cas procediren, de conformitat amb les normes que per la seua naturalesa jurídica els foren d'aplicació.
  
L'ordenació del pagament de les ajudes en cas d'investigadors de centres no adscrits a la Conselleria de Sanitat, es realitzarà d'acord amb els criteris continguts en l'article 47 bis) del Text Refós de la llei d'Hisenda Pública Valenciana, en els termes següents:
  
1. A la concessió de la subvenció es lliurarà un 40% de la quantitat assignada. Tal pagament estarà condicionat a la prèvia presentació de justificació de despeses que cobrisca el percentatge citat, a la presentació de l'aval bancari prestat en forma i condicions reglamentàries, o bé, a la presentació de fiança depositada davant dels servicis territorials de la Conselleria d'Economia, Hisenda i Ocupació de la província corresponent.
  
2. Una vegada justificat per l'entitat el 40% ja lliurat es podrà procedir al pagament d'un 20% més, amb justificació prèvia de despeses per este percentatge i amb els mateixos condicionants.
  
3. El 40% restant serà fet efectiu per la Generalitat Valenciana quan es justifique correctament la totalitat de la quantitat concedida.
  
El termini de presentació dels justificants de despesa requerits, conclourà el 15 de desembre del 2005. No obstant, podrà prorrogar-se a l'exercici 2006, mitjançant una resolució que n'expose els motius, condicionada a l'existència de consignació pressupostària, adequada i suficient, en l'exercici 2006.
  
Comprovada la documentació justificativa de les despeses fetes, l'import s'abonarà prèvia certificació de conformitat emesa per la directora general d'Ordenació, Avaluació i Investigació Sanitària.
  
Article 13. Memòria final
  
Els beneficiaris de les ajudes hauran de remetre a l'Oficina d'Investigació Sanitària, en el termini de tres mesos una vegada conclòs el projecte d'investigació, la Memòria final del projecte, en la qual s'inclourà un resum de la investigació desenvolupada junt amb una relació detallada de les despeses totals realitzades, així com les separates de publicacions o comunicacions a congressos, si n'hi haguera.
  
En la publicació de treballs científics, presentació de comunicacions a congressos i reunions científiques etc., que tinguen lloc com a resultat d'esta ajuda, es farà constar expressament que s'han desenvolupat amb finançament de la Conselleria de Sanitat i s'enviarà a l'Oficina d'Investigació Sanitària un exemplar de la publicació, amb menció del número d'expedient. Així mateix es remetran les publicacions que es produïsquen com a conseqüència de l'ajuda amb posterioritat a la presentació de la memòria.
  
Article 14. Obligacions genèriques i específiques a què han de quedar subjectes els beneficiaris
  
Són obligacions del beneficiari:
  
a) Desenvolupar el projecte d'investigació que fonamenta la concessió d'esta subvenció.
  
b) Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determinen la concessió o aprofitament de la subvenció.
  
c) Comunicar a l'òrgan que concedix l'obtenció d'altres subvencions, ajudes, ingressos o recursos que financen l'activitat o projecte subvencionat. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
Així com totes les que se li apliquen de les establides en l'article 47.4 del Text Refós de la Llei de la Hisenda Pública, i en l'article 14 de la Llei 38/2003, de 17 de novembre, General de Subvencions.
  
En el cas que el beneficiari de la beca siga personal al servici de l'administració Pública, haurà d'obtindre la declaració de compatibilitat per l'administració Pública corresponent.
  
L'incompliment pels beneficiaris dels requisits establits en esta convocatòria originarà el reintegrament de les quanties concedides, amb tots els efectes i responsabilitats que es deriven de tal incompliment. També procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en l'article 37 de la Llei 38/2003, de 17 de novembre, General de Subvencions.
  
Article 15. Recursos
  
Contra la resolució d'adjudicació de les ajudes, que posa fi a la via administrativa, podrà interposar-se potestativament el recurs de reposició davant del mateix òrgan que la va dictar o ser impugnada directament davant de l'òrgan jurisdiccional contenciós administratiu (article 116 de la Llei 30/1992, de 26 de novembre, modificada per la Llei 4/1999, de 13 de gener).
  
El recurs de reposició davant del conseller de Sanitat s'interposarà en el termini d'un mes des de la publicació o notificació de l'acte, en cas de ser este exprés. Si no ho fóra, el termini serà de tres mesos des de l'endemà del dia en què es produïsca l'acte presumpte.
  
Així mateix el recurs contenciós administratiu es podrà interposar, de conformitat amb l'article 109 de la Llei 30/1992, de Règim Jurídic de les Administracions Públiques i del Procediment Administratiu Comú, així com els articles 10, 25.1 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos a partir de l'endemà de la notificació de la resolució d'adjudicació de les ajudes.
  
Sense perjuí del que establix la Llei 30/1992, de 26 de novembre, de Règim Jurídic d'Administracions Públiques i del Procediment Administratiu Comú, l'escrit d'interposició del recurs s'enviarà a la Direcció General d'Ordenació, Avaluació i Investigació Sanitària.
  
Article 16. Formalització de les sol·licituds
  
La sol·licitud d'ajuda es realitzarà segons els apartats que apareixen en l'annex I.
  
DISPOSICIONS FINALS
  
Primera
  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats, durant el temps màxim de dos anys, respectant la seua autoria.
  
Segona
  
S'autoritza a la directora general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desenvolupament i aplicació d'esta orde.
  
Tercera
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 20 de juliol de 2005
  
El conseller de Sanitat,
  
VICENTE RAMBLA MOMPLET
  
ANNEX I
  
Sol·licitud
  
Constarà dels apartats següent:
  
a) Títol del projecte
  
b) Nom de l'investigador principal
  
c) Centre de treball
  
d) Adreça del centre de Treball.
  
e) Telèfon. Fax.
  
f) Relació d'investigadors col·laboradors.
  
g) Import econòmic sol·licitat.
  
ANNEX II
  
Curriculum vitae de l'investigador principal
  
Es faran constar els apartats següents:
  
a) Dades personals
  
b) Situació professional actual.
  
c) Formació acadèmica.
  
d) Activitats professional i investigadora.
  
e) Participació en projectes d'investigació finançats.
  
f) Publicacions en revistes científiques.
  
g) Altres mèrits.
  
ANNEX III
  
Memòria del projecte
  
Constarà dels apartats següents:
  
a) Protocol: títol, autors, institució, data.
  
b) Introducció i objectius:
  
- Problema en estudi, definicions i conceptes.
  
- Marc teòric.
  
- Antecedents.
  
- Hipòtesi i justificació.
  
c) Material i Mètode:
  
- Tipus d'estudi.
  
- Població.
  
- Instruments i procediments.
  
- Planificació, recursos, cronograma.
  
- Bibliografia consultada.
  
d) Informe de la Comissió d'Investigació o del responsable d'investigació del Centre.
  
e) Pressupost detallat, on constarà:
  
- Material fungible.
  
- Bibliografia.
  
- Assistència a congressos.
  
- Recursos humans i materials necessaris per a la realització del projecte.